CELEX: 52012PC0449
Language: lt
Date: 2012-08-09
Title: Pasiūlymas EUROPOS PARLAMENTO IR TARYBOS REGLAMENTAS dėl tarifinių kvotų, taikomų iš Rusijos Federacijos į Europos Sąjungą eksportuojamai medienai, skyrimo

|
			
		
		
		52012PC0449
		
			Pasiūlymas EUROPOS PARLAMENTO IR TARYBOS REGLAMENTAS dėl tarifinių kvotų, taikomų iš Rusijos Federacijos į Europos Sąjungą eksportuojamai medienai, skyrimo /* COM/2012/0449 final - 2012/0217 (COD) */
			
				
		
		
			
			   	AIŠKINAMASIS
MEMORANDUMAS
Rusijos Federacija, rengdamasi įstoti
į Pasaulio prekybos organizaciją (toliau – PPO), sutiko sumažinti
šiuo metu žaliavinės medienos produktams taikomas eksporto muitų
normas. Tam tikrų rūšių medienos, visų pirma – kai
kurių spygliuočių (t. y. eglės ir pušies),
produktų eksportui Rusija sutiko pradėti taikyti tarifines kvotas ir
tam tikrą kvotų dalį skirti Europos Sąjungai (ES). Pagal
tarifines kvotas bus taikomi gerokai mažesni eksporto muitai (t. y. 13
proc. eglei ir 15 proc. pušiai, palyginti su 25 proc. dydžio neribotu
dabartiniu muitu kvotą viršijančiam eksportui, bet ne mažesni nei 15 EUR
už m3). Šie konkretūs Rusijos Federacijos įsipareigojimai
buvo įtraukti į jos PPO nuolaidų sąrašą kaip
sąrašo V dalies priedas. 
Dvišaliame susitarime pasikeičiant
laiškais (toliau – Susitarimas) nustatomos bendrosios ES skirtų
konkrečių kvotų dalių įgyvendinimo nuostatos.
Visų pirma Susitarime nustatyta, kad tarifinių kvotų ES dalies
kiekius valdys ES ir kad eksporto licencijas Rusijos Federacija išduos pagal
atitinkamus ES išduotus importo dokumentus.
Be to, Susitarime numatyta, kad ES ir Rusijos
Federacija nustatys išsamesnes tarifinių kvotų valdymo technines
nuostatas Susitarimui įsigaliojus. Šios techninės sąlygos
pateikiamos protokole, dėl kurio ES ir Rusijos Federacijos Vyriausybė
vedė atitinkamas derybas (toliau – Protokolas). Protokole nustatomos
eksporto tarifinių kvotų valdymo taisyklės ir eksporto pagal tas
kvotas valdymo taisyklės, įskaitant nuostatas dėl Europos
Sąjungos ir Rusijos Federacijos Vyriausybės kompetentingų
institucijų bendradarbiavimo, būtino tinkamam sistemos veikimui
užtikrinti.
ES yra labai suinteresuota tarifinėmis
kvotomis, kuriomis suteikiamas pranašumas medienos eksportui iš Rusijos, pagal
kvotą taikant gerokai mažesnius muitus palyginti su (neribotam) kvotą
viršijančiam eksportui taikomais muitais. Konkrečiai, ES
miškininkystės pramonė ir tolesni naudotojai, kaip antai popieriaus,
statybos arba baldų pramonės šakos, nukentėjo dėl
eksportuojamai medienai nuo 2007 m. Rusijos Federacijos taikomų vis
didesnių muitų. ES ekonominės veiklos vykdytojai šiuo metu
norėtų gauti žaliavų daug geresnėmis sąlygomis ir yra
labai suinteresuoti tarifinių kvotų nustatymu.
Siekiant užtikrinti, kad Susitarime ir
Protokole nurodyta valdymo sistema būtų veiksmingai taikoma Rusijos
Federacijai stojant į PPO, Susitarimas ir Protokolas laikinai taikomi nuo
Rusijos Federacijos įstojimo į PPO dienos. 2011 m. gruodžio 14 d.
Tarybos sprendimo 2012/105/ES dėl Susitarimo ir Protokolo pasirašymo
Europos Sąjungos vardu ir laikino taikymo 3 straipsnyje patvirtinama, kad
Susitarimas ir Protokolas laikinai taikomi kol bus užbaigtos Susitarimo
sudarymui būtinos procedūros.
Komisijai turėtų būti suteikti
įgaliojimai įgyvendinimo aktu priimti reikiamas nuostatas dėl
eksportui į ES skirtų tarifinių kvotų kiekių valdymo. 2011 m.
gruodžio 14 d. Tarybos sprendimo 2012/105/ES dėl Susitarimo ir
Protokolo pasirašymo Europos Sąjungos vardu ir laikino taikymo 4
straipsnyje Komisijai suteikiami įgaliojimai nustatyti išsamias kvotų
leidimų skyrimo metodo taisykles, kaip nurodyta Protokolo 5 straipsnio 2
pastraipoje, ir priimti visas kitas nuostatas, kurių Europos Sąjungai
reikia eksportui į Europos Sąjungą skirtų tarifinių
kvotų kiekiams valdyti. Tuo remiantis 2012 m. birželio 12 d.
Komisijos įgyvendinimo reglamentu (ES) Nr. 498/2012 nustatytos
būtinos laikinosios įgyvendinimo taisyklės, kad ES
galėtų visiškai įgyvendinti savo dalies tarifinių
kvotų operacijų valdymą iki Rusijos Federacija įstos į
PPO. Tačiau Komisijos įgyvendinimo reglamentas (ES) Nr. 498/2012
nebebus taikomas nuo Protokolo laikino taikymo pabaigos dienos (žr. Komisijos
įgyvendinimo reglamento (ES) Nr. 498/2012 20 straipsnio 2 dalį).
Todėl įprastine teisine procedūra priimtu Europos Parlamento ir
Tarybos reglamentu Komisijai turėtų būti suteikti
įgaliojimai priimti būtinas galutines įgyvendinimo nuostatas. 
Tam kad ES galėtų sklandžiai
įgyvendinti savo dalies tarifinių kvotų operacijų
valdymą iki Rusijos Federacija įstos į PPO, Komisijos
įgyvendinimo reglamento (ES) Nr. 498/2012 7 skyriuje išdėstytos
nuostatos, susijusios su tam tikrais parengiamaisiais veiksmais, kurių
reikia imtis vos tik įsigalios laikinasis įgyvendinimo reglamentas.
Šios parengiamosios priemonės reikalingos didžiausiai importo apimčiai
apskaičiuoti (vadinamosioms „luboms“) toms bendrovėms, kurios
pirmuosius tris Susitarimo ir Protokolo taikymo kvotos laikotarpius gali
prašyti suteikti tradicinių importuotojų statusą (žr. Protokolo 5 straipsnio
4 dalį). 
Todėl pagal Komisijos įgyvendinimo
reglamentą (ES) Nr. 498/2012 priimtų parengiamųjų
priemonių teisinis poveikis turėtų būti užtikrinamas nauju
įgyvendinimo reglamentu, kurį turėtų priimti Komisija,
siekdama užtikrinti teisinį tikrumą ir tęstinumą
ekonominės veiklos vykdytojams.
2012/0217 (COD)
Pasiūlymas
EUROPOS PARLAMENTO IR TARYBOS REGLAMENTAS

dėl tarifinių kvotų,
taikomų iš Rusijos Federacijos į Europos Sąjungą
eksportuojamai medienai, skyrimo
EUROPOS
PARLAMENTAS IR EUROPOS SĄJUNGOS TARYBA,
atsižvelgdami
į Sutartį dėl Europos Sąjungos veikimo, ypač į
jos 207 straipsnį,
atsižvelgdami
į Europos Komisijos pasiūlymą,
teisės akto
projektą perdavus nacionaliniams parlamentams,
taikydami
įprastą teisėkūros procedūrą[1],
kadangi:
(1)       atsižvelgdama
į tai, kad žaliavinės medienos importas yra svarbus Europos
Sąjungos ekonomikai, o Rusijos Federacija yra Europos Sąjungai svarbi
žaliavinės medienos tiekėja, Komisija vedė derybas su Rusijos
Federacija dėl Rusijos Federacijos įsipareigojimų mažinti arba
panaikinti šiuo metu žaliavinei medienai jos taikomus eksporto muitus;
(2)       šie
įsipareigojimai Rusijos Federacijai stojant į Pasaulio prekybos
organizaciją (PPO) bus įtraukti į jos PPO nuolaidų
sąrašą ir jie taip pat apima nurodytų rūšių spygliuočių
medienos eksportui taikomas tarifines kvotas, kurių dalis skirta eksportui
į Sąjungą;
(3)       vedant
derybas dėl Rusijos Federacijos stojimo į PPO, Komisija Sąjungos
vardu taip pat vedė derybas su Rusijos Federacija dėl susitarimo
pasikeičiant laiškais, susijusio su iš Rusijos Federacijos į
Sąjungą eksportuojamai tam tikrai spygliuočių medienai
taikomų tarifinių kvotų administravimu[2] (toliau – Susitarimas);
(4)       kaip
numatyta Susitarime, Sąjunga ir Rusijos Federacija taip pat vedė
derybas dėl išsamių tarifinių kvotų valdymo techninių
nuostatų, dėl kurių susitarta Sąjungos ir Rusijos
Federacijos vyriausybės protokole[3]
(toliau – Protokolas);
(5)       2011 m.
gruodžio 14 d. Taryba priėmė Sprendimą 2012/105/ES[4], kuriuo suteikiami
įgaliojimai pasirašyti Susitarimą ir Protokolą bei juos laikinai
taikyti nuo Rusijos Federacijos įstojimo į PPO datos. Susitarimas ir
Protokolas pasirašyti 2011 m. gruodžio 16 d.; 
(6)       pagal
Susitarimo nuostatas jai skirtą tarifinių kvotų dalį
Sąjunga valdo pagal savo vidaus procedūras. Sprendime 2012/105/ES
nurodyta, kad Komisija nustato išsamias kvotų leidimų skyrimo metodo
taisykles, kaip nurodyta Protokole, ir visas kitas nuostatas, kurių
Sąjungai reikia eksportui į Sąjungą skirtų
tarifinių kvotų kiekiams valdyti. 2012 m. birželio 12 d. Komisijos
įgyvendinimo reglamentu (ES) Nr. 498/2012 dėl tarifinių
kvotų, taikomų iš Rusijos Federacijos į Europos
Sąjungą eksportuojamai medienai, paskirstymo[5] nustatytos būtinos
laikinosios įgyvendinimo taisyklės, kad Sąjunga galėtų
visiškai įgyvendinti savo dalies tarifinių kvotų operacijų
valdymą iki Rusijos Federacija įstos į PPO. Šis reglamentas
nebetaikomas nuo tos dienos, kai sudaromi ir įsigalioja Susitarimas ir
Protokolas; 
(7)       siekiant
užtikrinti vienodas Susitarimo ir Protokolo įgyvendinimo sąlygas
jiems įsigaliojus, įgyvendinimo galios turėtų būti
suteikiamos Komisijai. Šiais įgaliojimais turėtų būti
naudojamasi vadovaujantis 2011 m. vasario 16 d. Europos Parlamento ir
Tarybos reglamentu (ES) Nr. 182/2011, kuriuo nustatomos valstybių
narių vykdomos Komisijos naudojimosi įgyvendinimo įgaliojimais
kontrolės mechanizmų taisyklės ir bendrieji principai[6];
(8)       priimant
įgyvendinimo aktus, kuriuose išdėstytas kvotų leidimų skyrimo
metodas ir visos kitos Susitarimo ir Protokolo įgyvendinimo nuostatos, kurių
Sąjungai reikia eksportui į Sąjungą skirtų
tarifinių kvotų kiekiams valdyti, turėtų būti taikoma
nagrinėjimo procedūra, nes šie aktai yra susiję su bendra
prekybos politika ir todėl jiems taikomas Reglamento (ES) Nr. 182/2011 2
straipsnio 2 dalies b punkto iv papunktis,
(9)       siekiant
užtikrinti teisinį tikrumą ir tęstinumą ekonominės
veiklos vykdytojams pagal Įgyvendinimo reglamentą (ES) Nr. 498/2012
jau priimtų parengiamųjų priemonių teisinis poveikis
turėtų būti užtikrinamas naujais įgyvendinimo teisės aktais,
priimamais pagal šį reglamentą, kad šios parengiamosios
priemonės būtų numatytos atitinkamose naujų
įgyvendinimo teisės aktų nuostatose, 
PRIĖMĖ ŠĮ
REGLAMENTĄ:
1 straipsnis
1.           Įgyvendindama Europos
Sąjungos ir Rusijos Federacijos susitarimą dėl tarifinių
kvotų, taikomų iš Rusijos Federacijos į Europos
Sąjungą eksportuojamai medienai, administravimo ir protokolą
dėl techninių sąlygų pagal tą susitarimą,
Komisija pagal Protokolo 5 straipsnio 2 pastraipą priima
išsamias kvotų leidimų skyrimo metodo taisykles ir visas kitas
nuostatas, kurių Sąjungai reikia eksportui į Sąjungą
skirtų tarifinių kvotų kiekiams valdyti. Tie įgyvendinimo
aktai priimami laikantis 2 straipsnyje nurodytos nagrinėjimo
procedūros.
2.           1 pastraipoje nurodytais
įgyvendinimo teisės aktais pratęsiamas pagal Įgyvendinimo
reglamentą (ES) Nr. 498/2012 priimtų parengiamųjų
priemonių teisinis poveikis.
2 straipsnis
Komisijai padeda pagal Sprendimo 2012/105/ES 5
straipsnį įsteigtas Medienos komitetas. Šis komitetas yra komitetas,
nurodytas Reglamente (ES) Nr. 182/2011. Medienos komitetas gali nagrinėti
visus Komisijos arba valstybės narės prašymu pateikiamus klausimus,
susijusius su Susitarimo ir Protokolo taikymu. 
Jeigu daroma nuoroda į šį
straipsnį, taikomas Reglamento (ES) Nr. 182/2011 5 straipsnis.
3 straipsnis
Šis reglamentas įsigalioja jo paskelbimo Europos
Sąjungos oficialiajame leidinyje dieną.
Šis
reglamentas yra privalomas visas ir tiesiogiai taikomas visose valstybėse
narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               [XXX] Europos Parlamento
pozicija ir [XXX ] Tarybos sprendimas. 
[2]               OL L 57, 2012 2 29, p. 3.
[3]               OL L 57, 2012 2 29, p. 5.
[4]               OL L 57, 2012 2 29, p. 1.
[5]               OL L 152, 2012 6 13, p. 28. 
[6]               OL L 55, 2011 2 28, p. 13.